32003D0721
L 260/21
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 29 септември 2003 година
за изменение на Директива 92/118/ЕИО на Съвета по отношение на изискванията за колаген, предназначен за консумация от човека, и за отмяна на Решение 2003/42/ЕО
(нотифицирано под номер C(2003) 3393)
(текст от значение за ЕИП)
(2003/721/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/118/ЕИО на Съвета от 17 декември 1992 г. за определяне на ветеринарно-санитарните и здравните изискванията относно търговията и вноса в Общността на продукти, които не са подчинени, по отношение на посочените изисквания, на специалните правила на Общността, посочени в глава I от приложение A към Директива 89/662/ЕИО, и, по отношение на патогените, на Директива 90/425/ЕИО (1), последно изменена с Решение 2003/42/ЕО на Комисията (2), и по-специално член 15, втори параграф от нея,
като има предвид, че:
(1)
Следва да бъдат установени специфични условия за общественото здраве при приготвянето на колаген, предназначен за консумация от човека. При условие че тези условия са същите за колаген, предназначен за консумация от човека, и такъв, който не е предназначен за консумация от човека, при условие че хигиенните условия също са същите, следва да бъде възможно да се произвеждат и/или съхраняват и двата типа колаген в същото предприятие.
(2)
Следва бъдат определени условията за разрешение и регистрация, за инспекция и хигиенни условия за предприятията, приготвящи колаген. Определени здравни условия, съдържащи се в Директива 77/99/ЕИО на Съвета от 21 декември 1976 г. относно здравните проблеми, засягащи производството и пускането на пазара на месни продукти и някои други продукти от животински произход (3), последно изменена с Регламент (ЕО) № 807/2003 (4), и в Директива 93/43/ЕИО на Съвета от 14 юни 1993 г. относно хигиената на храните (5), са приложими за приготвянето на колаген.
(3)
В член 2.3.13.7 от Международния зоосанитарен кодекс (2001), издаден от Международното бюро по епизоотии относно спонгиформната енцефалопатия по говедата (СЕГ), се препоръчва, ако желатин и колаген се приготвят предимно от кожи с косми и кожи без косми, ветеринарните администрации следва да разрешат техния внос и транзитно преминаване през техните територии без ограничения, независимо от статута на страните износители.
(4)
По силата на Регламент (ЕО) № 999/2001 на Европейския парламент и на Съвета от 22 май 2001 г. относно определяне на правила за превенция, контрол и ликвидиране на някои трансмисивни спонгиформни енцефалопатии (6), последно изменен с Регламент (ЕО) № 1234/2003 на Комисията (7), кожи с косми и кожи без косми по смисъла на Директива 92/118/ЕИО, получавани от здрави преживни животни, и колаген, извличан от такива кожи, не са предмет на ограниченията за пускане на пазара.
(5)
Научният ръководен комитет е приел становище относно безопасността на колагена, на 10 и 11 май 2001 г., като е повдигнал въпроса за безопасността във връзка с трансмисивните спонгиформни енцефалопатии (по-долу наричани ТСЕ) от колаген, произведен от кожи на преживни животни.
(6)
Суровината, използвана за производство на колаген, се състои главно от съединителна тъкан от кожи на говеда и сухожилия, кожа от телета, овце и свине. За да бъде гарантирана безопасността на суровината, тя трябва да бъде извличана от животни, на които се извършва предкланична и следкланична инспекция, за да се установи, че са годни за консумация от човека. Тази суровина трябва също да бъде събирана, транспортирана, съхранявана и обработвана по възможно най-хигиеничен начин.
(7)
За да се гарантира възможността за проследяване на суровината, центровете за събиране и цеховете за щавене на кожи, които възнамеряват да доставят суровината, следва да бъдат официално одобрени и регистрирани. Следва също да бъде предоставен образец на търговски документ, който да придружава суровината при транспортирането ѝ и при доставянето ѝ в центровете за събиране, в цеховете за щавене на кожи и в преработвателните предприятия за колаген.
(8)
Необходимо е да се измени настоящият търговски документ за суровината, предназначена за производството на желатин за консумация от човека, и да бъдат взети предвид подробностите, свързани с процедурите за контрол в някои държави-членки.
(9)
Следва да бъдат определени и стандарти за готовите продукти, за да се гарантира, че не са замърсени с вещества или микроорганизми, представляващи опасност за здравето на потребителя. В очакване на научната оценка на тези стандарти е необходимо временно да бъдат включени общоприети стандарти по отношение на замърсяването. Следва също да бъдат установени изискванията за опаковане, съхранение и транспортиране на готовите продукти.
(10)
Необходимо е да бъдат установени специални здравни правила за вноса на колаген и суровина, предназначена за производство на колаген за консумация от човека. Следва да бъдат разработени образци на здравни сертификати, които да придружават внесените колаген и суровини, предназначени за производството на колаген за консумация от човека. Също така е необходимо Комисията да приеме условия, предлагащи еднакви гаранции, базирани на предложение, представено от трета страна.
(11)
Приемането на специални правила за производство на колаген следва да не накърнява приемането на правила за профилактика и контрол на ТСЕ.
(12)
Следователно Директива 92/118/ЕИО следва да бъде съответно изменена.
(13)
Решение 2003/42/ЕО измени Директива 92/118/ЕИО, считано от 30 септември 2003 г., по отношение на специфичните хигиенни условия за колаген, предназначен за консумация от човека, и изискванията за удостоверяване за колаген и суровината за производство на колаген, предназначени за изпращане в Европейската общност за консумация от човека.
(14)
Общността внася от трети страни суровина и колаген, включително колаген, отговарящ на някои технически изисквания, с които Общността не разполага.
(15)
Обединеното кралство е поискало отлагане на прилагането на новите специфични здравни условия, за да се вземат под внимание производителите, които зависят от вноса от трети страни.
(16)
Преговорите за намиране на решение на проблемите, свързани с вноса на колаген, чиято цел е да бъде разрешено този внос да продължава при пълно спазване на новите специфични здравни условия, вече могат да се считат за приключени.
(17)
Необходимо е да бъде предвиден срок за приключване на административните стъпки на тези преговори, но този срок следва да бъде възможно най-кратък.
(18)
В приложението към Решение 2003/42/ЕО е открита грешка, която се състои в това, че образецът на търговския документ за суровината, предназначена за производство на колаген, изисква печат на официален ветеринарен лекар. Грешката следва да бъде поправена.
(19)
За целите на яснота Решение 2003/42/ЕО следва да бъде отменено и заменено с настоящото решение.
(20)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложение II към Директива 92/118/ЕИО се изменя в съответствие с приложението към настоящото решение.
Член 2
Член 1 от настоящото решение се прилага от 31 декември 2003 г.
Той не се отнася за колаген, предназначен за консумация от човека, произведен или внесен преди тази дата.
Член 3
Решение 2003/42/ЕО незабавно се отменя.
Член 4
Адресати на настоящото решение са държавите-членки.
Съставено в Брюксел на 29 септември 2003 година.